Sulindak
Sulindak je lijek iz porodice nesteroidnih antiupalnih lijekova, iz klase arilalkanoičnih kiselina. U SAD i Kanadi proizvodi ga farmaceutska kompanija Merck pod trgovačkim imenom Clinoril. Poput drugih lijekova iz ove grupe, koristi se u tretmanu akutnih i hroničnih upalnih stanja. Sulindak je prolijek, deriviran iz sulfinilindena koji se pak u organizmu konvertuje (pretvara) u aktivni lijek. Konkretno, sulindak se konvertuje preko enzima jetre u sulfid koji se izlučuje putem žuči te se reapsorbuje iz crijeva. Smatra se da ovo pomaže da se održi stalan nivo u krvi sa umanjenim neželjenim efektima na probavni sistem. Neke studije su pokazale da sulindak prouzrokuje relativno manje iritacija na stomak od drugih lijekova iz ove grupe osim lijekova koji spadaju u klasu inhibitora ciklooksigenaze-2.[nedostaje referenca] Tačan mehanizam njegovih antiupalnih svojstava još nije potpuno razjašnjen, ali se smatra da djeluje na obje varijante ciklooksigenaze (COX-1 i COX-2) te tako onemogućuje sintetiziranje prostaglandina.